V. Veteška, podpredseda NR SR: (2006-01-31):
Prerušujem rokovanie o tomto bode programu. Budeme pokračovať v rokovaní prvým čítaním o návrhu poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (tlač 1434). Návrh na jeho pridelenie výborom máte v rozhodnutí č. 1460. Pán poslanec Hanzel, dávam vám slovo, aby ste mohli uviesť váš návrh zákona. Nech sa páči, pán poslanec. B. Hanzel, poslanec: Ďakujem, pán predsedajúci. Pani kolegyne, páni kolegovia, dovoľte, aby som odôvodnil návrh zákona, ktorý máte v tlači 1434. Účelom predloženého návrhu zákona je primerane zareagovať na skutočnosť, že podobne ako je to v iných oblastiach života spoločnosti, platí i pre oblasť premávky na pozemných komunikáciách, že pre rozvoj modernej civilizácie je príznačná akcelerácia vývoja mládeže tak vo fyzickej vyspelosti, ako aj v mentálnej zrelosti. Možno teda predpokladať, že medzi mladým osemnásťročným človekom pred niekoľkými desiatkami rokov a dnešným sedemnásťročným človekom nie je čo do celkovej vyspelosti podstatný rozdiel. Z uvedených dôvodov sa javí ako vhodné znížiť vekovú hranicu osôb, ktoré sa môžu uchádzať o vodičské oprávnenie a ktoré ho aj môžu získať. Účelom zákona je vytvoriť legislatívny rámec, v ktorom sa umožní už sedemnásťročným mladým ľuďom požiadať o vodičské oprávnenie pre jednu z menej náročných skupín, na ktoré sa doteraz vyžaduje vek 18 rokov, zníženie vekovej hranice by sa týkalo len oprávnenia typu B a B + E, teda ide o osobný automobil a osobný automobil s prívesom. Uvedomujúc si však určité konzervatívne myslenie spoločnosti, najmä tých, čo už majú vodičský preukaz dlhšie, navrhujem aj mierne obmedzenia pre skupinu mladých ľudí vo veku 17 až 18 rokov, a to ani nie preto, že by som im neveril, ale preto, aby sa ľahšie a s menším rizikom zaradili do čoraz horšej premávky. Tieto obmedzenia by som veľmi rád navrhol i pre všetkých začínajúcich vodičov bez ohľadu na vek. Ale chcem urobiť tento návrh zákona tak jednoduchým, ako je to možné, a nechcem, aby sa táto možnosť pre sedemnásťročných mladých ľudí pokazila kvôli argumentácii o niečom širšom. O tom môžeme diskutovať aj inokedy. Ako ste si už určite všetci všimli diskusia o sedemnásťročných už začala. Sám som si s prekvapením prečítal článok v Sme dňa 20. 1., kde ho autor Peter Javůrek nazval Hanzelov príspevok k entropii. Nie som tak vzdelaný, aby som len tak porozumel slovu entropia. A pretože rád veciam rozumiem, nalistoval som si v encyklopedickom slovníku slovo entropia a význam tohto slova. Význam je napísaný nasledovne. Entropia, dôležitá matematická a fyzikálna veličina vyjadrujúca smer energetických premien (vývoja) skúmaného systému (pôvodne zavedená v termodynamike), vyjadruje tendenciu systému prechádzať z menej pravdepodobných stavov do stavov pravdepodobnejšie realizovateľných. Po prvé, matematicky entropia systému o n „stavoch“ o pravdepodobnosti realizácie p1, p2, pn je definovaná číslom – etapy logpi, i.  Po druhé, fyzicky entropia, označenie S je mierou neusporiadanosti polôh a rýchlostí častíc systému pre dokonale usporiadaný systém kryštalická mriežka, pri 0 K je S rovné 0. So stúpajúcou teplotou a klesajúcim tlakom entropia klesá. Nuž ani po prečítaní vysvetlenia mi nebolo jasné, čo majú sedemnásťroční mladí ľudia spoločné s pravdepodobnosťou realizácie p1, p2 až pn, čo je definované číslom ∑pilogpi, i, ani s kryštalickou mriežkou 0 K. Ale verím, že každý čitateľ denníka Sme tomu porozumel a vie, že pán Javůrek to vie. Pán Javůrek to vie, ale nerozumie, že sa mení spoločnosť, nerozumie potrebám mladej generácie a neverí jej, neverí, že je schopná dodržiavať zákony ani vážiť si podanej ruky a danej dôvery. Jeho trápi len to, či Jastrab bude mať ďalekohľad a ako bude mládež kontrolovať. Ďakujem však pánu Javůrkovi za článok, lebo ten v plnej miere potvrdzuje moje obavy o tom, že treba kázať a kázať a kontrolovať a kontrolovať a trestať. A čo tak aj trochu dôverovať? Zaujímavé je, že otázku, ako budeme kontrolovať, som dostal viackrát, rýchlosť napr. Odpovedal som, ako kontrolujeme napr. alkohol? Odpoveď od veľmi kompetentného človeka bola, že mám pravdu. Jedna z ďalších frekventovaných otázok bola, ako je to v Európskej únii a kto to má. Priznám sa, že pri návrhu som nevychádzal z toho, či to niekto má, vychádzal som z presvedčenia, že je to správne. Veď keď môžeme znížiť hranicu trestnoprávnej zodpovednosti až na 14 rokov veku, kde zrovnoprávňujeme štrnásťročných s dospelými, čo nám môže brániť dovoliť sedemnásťročným mladým ľuďom riadiť osobné auto? Otázku som si však dal preveriť Parlamentným inštitútom a hneď z prvých troch krajín dve krajiny uplatňujú túto výnimku, a to Veľká Británia a Rakúsko. Ďalšie zisťovania som už ani nepožadoval. Naviac, smernica Rady 91/439/EHS o vodičských preukazoch v znení smernice Rady 96/47/EHS, smernica Rady 96/26/ES a smernica Komisie 2000/56/ES umožňuje členským štátom odchýliť sa od požiadavky minimálneho veku uloženej pre kategórie A, B a B + E a vydať takéto vodičské preukazy už od 17 rokov veku. Vážené kolegyne a kolegovia, verím že so mnou súhlasíte, že naši mladí ľudia sú rovnako chytrí, šikovní a vyspelí i zodpovední ako mládež napr. v Británii či v susednom Rakúsku a že podporíte tento návrh zákona nie k vôli mne, ale kvôli nim. Ďakujem. (Potlesk.)